ઓશીયા મોલમાં નોકરી કરતા કર્મચારીએ વેપારીઓને આપવાના રુપિયાથી પોતાનું મકાન ખરીદી લીધુ – Crimeshow24
અમદાવાદ: ખોખરા તેમજ એસ.જી.હાઇવે પર આવેલા ઓશીયા મોલમાં કામ કરતા કર્મચારીએ માલીકનો 8.54 લાખનો ચુનો લગાવીને નાસી જતા અમરાઇવાડી પોલીસ સ્ટેશનમાં ચિંટીગની ફરિયાદ થઇ છે. વેપારીઓ પાસેથી મોલમાં આવતા શાકભાજીના પેમેન્ટને બારોબાર ચાઉ કરીને ઠગાઇ આચરી છે. કર્મચારીએ મોલમાંથી રોક્ડા રુપિયા લઇ લેતો હતો અને વેપારીઓને આપવાની જગ્યાએ પોતાના ખર્ચ માટે રાખતો હતો. છેલ્લા ચાર મહિનાથી કર્મચારીએ 8.54 લાખ રુપિયા ચાઉ કરીને મકાન ખરીદી લીધુ હતું. મોલના મેનેજર પાસે વેપારીએ રુપિયાની ઉઘરાણી કરતા સમગ્ર મામલો સામે આવ્યો છે.
વસ્ત્રાલ ખાતે આવેલ વૃંદાવન ઇસ્કાઇલેટમાં રહેતા અને ખોખરાના ઓસીયા મોલમાં મેનેજર તરીકે નોકરી કરતા નંદુનાથ ભંવરનાથ ભાટીએ અમરાઇવાડી પોલીસ સ્ટેશનમાં ચિંટીગની ફરિયાદ કરી છે. બે દિવસ પહેલા એસ.જી.હાઇવે પર આવેલા ઓસીયા મોલના મેનેજર હેદરભાઇએ તેમના મોલના માલીક ધીરેન્દ્રભાઇ પર ફોન કરીને કહ્યુ હતું કે શાકભાજી માર્કેટના રુપિયા બાકી છે. શાકભાજીના રુપિયા કેમ બાકી છે તેમ ધીરેન્દ્રભાઇએ હેદરભાઇને પુછ્યુ હતું. ધીરેન્દ્રભાઇએ હેદરભાઇને જણાવ્યુ હતુંકે શાકભાજી લાવનાર ઉમાશંકર પાંડે રોજેરોજ રુપિયા આપી દેવામાં આવે છે તેમ છંતાય વેપારીઓ કેમ ઉધરાણી કરે છે.
હેદરભાઇએ ઉમાશંકરને બોલાવી પુછ્યુ હતુંતો તેને પણ વેપારીઓને રુપિયા સમયસર આપી દીધા હોવાનું જણાવ્યુ હતું. હેદરભાઇ તેમજ નંદુનાથે શાકભાજી માર્કેટના વેપારીઓને પુછતાછ કરી તો તેમને જાણવા મળ્યુ હતુંકે 6.94 લાખ રુપિયા લેવાના બાકી નીકળે છે. હેદરભાઇએ ઉમાશંકરને બોલાવીને પુછપરછ કરતા તેને જણાવ્યુ હતુંકે તમામ રુપિયાથી મકાન ખરીદી લીધુ છે. છેલ્લા 4 મહિનાથી શાકભાજીના વેપારીઓને આપવાના રુપિયા ઉમાશંકર તેની પાસે રાખતો હતો જેમાં તેને કુલ 8.54 લાખ રુપિયા લઇ લીધા છે. ઉમાશંકરે અલગ અલગ સમય પર રુપિયા લઇને વેપારીઓ સાથે તેમજ ઓસીયા મોલના માલીક સાથે ઠગાઇ કરી હતી. અમરાઇવાડી પોલીસે આ મામલે ઉમાશંકર વિરુધ્ધમાં ગુનો દાખલ કરીને તપાસ શરુ કરી છે.